ET Euroopa Liidu Teataja C 461/46

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2014/C 461/19)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PASTEL DE CHAVES”

EÜ nr: PT-PGI-0005-1126-2.7.2013

KGT ( X ) KPN ( )

1. Nimetus

„Pastel de Chaves”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

„Pastel de Chaves” on poolkuukujuline lehttaignast pagaritoode, mille täidise peamine komponent on vasikahakkliha. Toodet valmistatakse kahes suuruses ja müüakse küpsetatult või külmutatud pooltootena. Tootel on järgmised füüsikalised ja organoleptilised omadused:

Tabel 1

Füüsikalised omadused: minimaalsed ja maksimaalsed väärtused kahe erineva suurusega toote „Pastel de Chaves” puhul

„Pastel de Chaves” „Pastel de Chaves” Suupiste Miinimum Maksimum Miinimum Maksimum Pikkus (cm) 12 14 8 9 Laius (cm) 6 8,5 5 6 Kõrgus (cm) 3 4,5 2 3 Kaal (g) 60 90 20 30





Tabel 2

Organoleptilised omadused

Välimus Poolkuukujuline lehttaignast pirukas, mille ülemise pinna serv on küpsetamisel lehttaigna lõhenemise tõttu kerkinud. Pärast küpsetamist on piruka värvus ühtlane ja varieerub pruunikaskollasest kuldkollaseni. Sisu Pooleks lõigatud piruka puhul on näha, et see koosneb väga õhukestest taignalehtedest, mis annavad talle peenekihilise välimuse. Pealmised taignakihid on kuldkollased, erinedes sisemistest taignakihtidest, mis on pisut niisked ja hakklihast tumedaks värvunud. Piruka keskel on peenestatud lihast ja sibulast koosnev täidis, mille koostisosad on selgesti eristatavad. Tekstuur Tugev ja krõbe lehttaigen vastandub täidisele, mis on paks, pehme, niiske, mahlakas ja laialivalguv. Maitse Maitse ja lõhn on iseloomulikud vasikalihast valmistisele, küpsetamise käigus eraldunud vedeliku kaudu on need osaliselt lehttaignale edasi kandunud. Söömisel on lehttaigen ühtaegu krõbe, kreemjas ja suussulav ning täidis pehme, kreemjas, niiske ja aromaatne, tuntava vasikaliha, õli ja sibula maitsega.

3.3. Sööt (üksnes loomse päritoluga toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Täidise valmistamine

Enamasti valmistavad pagarid täidise vastavalt oma oskustele ja kogemustele, seepärast on selles etapis oskusteabel tähtis osa, et täidis seisaks hästi koos ja oleks pehme.

Taigna valmistamine, piruka täitmine ja vormimine.

Need tootmisetapid osutavad selgelt pagari oskustele ja teadmistele, sest on vaja vilumust ja käelist osavust, et poolkuukujulised pirukad saaksid ühtlase suurusega, iseloomuliku peene kihilise välimusega ning tugeva ja krõbeda tekstuuriga.

Külmutamine

Mõnes pagarikojas külmutatakse toode „Pastel de Chaves” kohe pärast selle poolkuukujuliseks vormimist. Seda tehakse tootmisrajatistes selleks, et vältida liigset käitlemist ja vähendada mikrobioloogilise saastumise võimalust.

3.5. Erieeskirjad viilutamise, riivimise, pakendamise jm kohta

—

3.6. Erieeskirjad märgistamise kohta

Olenemata sellest, millisel kujul toode müüki pannakse, peab märgistusel olema järgmine teave:

— Pastel de Chaves – Indicação Geográfica Protegida või Pastel de Chaves IGP;

— toote „Pastel de Chaves” logo:

4. Geograafilise piirkonna täpne määratlus

Omavalitsusüksus (concelho): Chaves.

5. Seos geograafilise piirkonnaga

5.1. Geograafilise piirkonna eripära

Alates 1862. aastast kuni tänapäevani on pirukate „Pastel de Chaves” valmistamise oskusteave jäänud omavalitsusüksuse piiridesse.

Veel üsna hiljuti takistas keeruline juurdepääs nii Chavesi orgu sisenemist kui ka sealt väljumist. See aitas kaasa oskusteabe püsimisele päritolupiirkonna piirides.

See asjaolu on retsepti ajaloo seisukohast oluline, sest rohkem kui 75 aasta jooksul kuulus retsept ühele ainsale ettevõttele – Casa do Antigo Pasteleiro –, kus veel praegugi saab näha algselt kasutatud ahju. Alles alates 1940ndatest aastatest esineb kohalikes väljaannetes tõendeid selle kohta, et saladus ei kuulu enam ainult ühele ettevõttele, ning pirukast „Pastel de Chaves” sai piirkonna esindustoode. Mõned kuulutused osutavad toote tähtsusele riiklikul tasandil, sest neis on märge, et ettemaksu korral toimetatakse kaup tellijani kogu riigi territooriumil (Almanaque de Chaves, 1949).

Chavesi omavalitsusüksuse territooriumilt on leitud nii kirjalikke kui ka suulisi tõendeid selle kohta, et „juba 1862. aastal valmistati Chavesi esimeses pagariäris D. Teresa Feliz Barreira pirukaid „Pastel de Chaves”. (Notícias de Chaves, Ano XXXVII – n.o1921,22. aprill 1987). Toote seotusele piirkonnaga osutab põlvest-põlve edasi kandunud ja tänapäeva jõudnud traditsioon ja oskusteave, toote nimi „Pastel de Chaves” ning asjaolu, et piirkonna lähinaabruses ei ole valmistatud ei sarnast ega jäljendavat toodet. 150 aasta jooksul kogusid Chavesi pagarid teadmisi täidise ja taigna valmistamise kohta ning tulemuseks on pirukas, mille maine on otseselt seotud selle päritolukohaga.

5.2. Toote eripära

Toode „Pastel de Chaves” eristub muudest pagaritoodetest poolkuukujulise vormi ja traditsioonilisel viisil käsitsi valmistatud peenekihilise krõbeda lehttaigna poolest ning täidise poolest, mis on paks, pehme, niiske, mahlakas ja laialivalguv.

Tootmismeetodid õrna ja peenekihilise taigna ning lihast ja sibulast koosneva täidise saamiseks, mida hoiab koos täidisele lisatud sai, põhinevad Chavesi pagarite poolt pikkade aastate jooksul omandatud oskusteabel.

Esiteks hõlmab oskusteave taigna valmistamise meetodit: taigen rullitakse lahti, lisatakse rasvaine ja volditakse taigen kokku. Tegevust korratakse kolm korda, seejärel vormitakse taigen rulliks, millest lõigatakse 2–3 cm paksused viilud. Kohalike pagarite oskustest annab tunnistust asjaolu, et on vaja vilumust ja käelist osavust, et pirukad oleksid ühesuurused ning tootele iseloomulikult peenekihilised ning tugeva ja krõbeda tekstuuriga.

Teiseks hõlmab oskusteave täidise valmistamist, mis koosneb kuumtöödeldud lihast ja tahkunud saia väikestest tükkidest, mis tagavad täidise koos püsimise ja pehmuse. See oskusteave kajastub lõpptoote kvaliteedis ja täidise välimuses, selgelt on näha liha- ja sibulatükke, mida sai koos hoiab.

Kolmandaks hõlmab oskusteave peenekihilise taigna käsitsemist, mis on oluline pirukate vormimisel. Just täidis ja vormimine tagavad pirukatele nende välise ja sisemise ilme, konsistentsi, maitse ja tekstuuri, mis teevad pirukad ainulaadseteks.

Toode „Pastel de Chaves” on taigna ja täidise valmistamist ning pirukate vormimist käsitleva oskusteabe rakendamise tulemus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

„Pastel de Chaves” on lehttaigna ja täidise valmistamist käsitleva oskusteabe rakendamise otsene tulemus. Pirukate „ajalugu ulatub 1862. aastasse, mil teadmata päritolu müüja pakkus Chavesi linnast läbi rännates korvist ebatavalise kujuga saiakesi, mida tal ei olnud nõudluse rahuldamiseks piisavas koguses. Kohaliku isu rahuldamiseks olevat pagaripoe Casa do Antigo Pasteleiro asutaja Teresa Feliz Barreira pakkunud ainulaadse delikatessi retsepti eest väidetavalt ühe naela.” (Revista Unibanco, jaanuar/veebruar 2004).

Kohalik algupärane valmistamismeetod on püsinud peaaegu muutumatuna rohkem kui 150 aastat, kusjuures oskusteave oli üle 75 aasta vaid ühe ettevõtja – Casa do Antigo Pasteleiro – omanduses. Võttes arvesse, et Chavesi linn asub laias orus, mida ümbritsevate graniit- ja kiltkivikaljude tipud kõrguvad üle 1 084 meetri, oli juurdepääs orule pikka aega raskendatud, seepärast on oskusteave jäänud päritolupiirkonda ning naabruses ei ole sarnast toodet valmistatud.

Toote „Pastel de Chaves” maitse on jäänud meelde ning pirukas on saavutanud Portugali kulinaarias silmapaistva koha. Toode väärib Portugali parima lehttaignapiruka nimetust (Revista Unibanco, jaanuar/veebruar 2004).

Toote „Pastel de Chaves” maine ja tuntus ning üle 150 aasta pikkune seotus ainult Chavesi omavalitsusüksusega on hästi dokumenteeritud.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.